Document ID: /roh_data/filtered/fineweb-2-filterrobots_roh.jsonl.gz/20300

La firma Kieswerk Oldis SA a Haldenstein surpiglia la firma Battaglia Beton da Tusaun - quai retroactiv sin l'entschatta da l'onn.
Tras questa cumpra possian ins schlargiar l'intschess da martgà da la gruppa Oldis. La firma Battaglia Beton furnescha products da betun en spezial en las regiuns Viamala e Plaun. Cun cumprar l'interpresa vegnia er surpiglià il persunal da l'ovra. La gestiun, l'administraziun e la facturaziun vegnan integradas en l'organisaziun existenta da l'ovra da glera Oldis, ha communitgà la firma Kieswerk Oldis. Il pretsch da cumpra na vegn betg communitgà.
Cun surpigliar l'ovra da betun a Tusaun schlargian e cumpletteschian els il territori da martgà da la gruppa Oldis, hai num. Ensemen cun las firmas affiliadas Ovra da glera Ela SA en il Surses e Bravuogn/Filisur possian ins furnir products da betun en l'entir Grischun dal Nord e Grischun Central.
La gruppa Oldis
L'ovra da glera Oldis SA è vegnida fundada il 1963 ed ha sia sedia a Haldenstein.
L'ovra da glera ELA SA cun sedia a Salouf/Surses è dapi il 2009 in'interpresa da la gruppa Oldis.
Las ovras da la gruppa han radund 20 collavuraturas e collavuraturs. Ils ultims 10 onns ha la gruppa investì, tenor atgnas indicaziuns, radund 20 milliuns francs en ils lieus Haldenstein e Surses.
RTR novitads 11:00